റിട്ട.അധ്യാപികയെ അക്രമിച്ചു മാലകവര്ന്ന സംഭവത്തിലെ പ്രതി അറസ്റ്റില് ആലപ്പുഴ: പട്ടാപ്പകല് റിട്ട.അധ്യാപികയെ ആക്രമിച്ചു മാല കവര്ന്ന സംഭവത്തില് പ്രതി പോലീസിന്റെ പിടിയിലായി. തുറവൂര് ചാവടി പട്ടത്താളില് അനന്തപ്പൈ 49യാണ് അറസ്റ്റിലായത്. വ്യാഴാഴ്ച ഉച്ചയ്ക്ക് റിട്ട.അധ്യാപികയെ വീട്ടില് കയറി ആക്രമിച്ച് അഞ്ചുപവന്റെ മാലയുടെ മുക്കാല്ഭാഗവും പറിച്ചെടുത്ത് ഇയാള് രക്ഷപ്പെടുകയായിരുന്നു. ആലപ്പുഴ എ.എന്.പുരം വാര്ഡില് കുളങ്ങര കണ്ണമംഗലത്തില് എസ്. വിനയഭായി 75യാണ് ആക്രമിക്കപ്പെട്ടത്. കഴുത്തില് തോര്ത്തുകെട്ടി ശ്വാസംമുട്ടിച്ചു വിനയഭായിയെ നിലത്തുതള്ളിയിട്ടു മാലയുമായി കടക്കുകയായിരുന്നു. ഇവരുടെ അകന്ന ബന്ധുവാണു പ്രതി.വീടിനുസമീപത്തെ സി.സി.ടി.വി. ദൃശ്യങ്ങളില് നിന്ന് പ്രതി മോഷണത്തിനുശേഷം രക്ഷപ്പെട്ട ബൈക്കിന്റെ നമ്ബര് പോലീസിനു ലഭിച്ചതാണു പെട്ടെന്ന് ഇയാളിലേക്ക് അന്വേഷണമെത്താന് കാരണം. പരിശോധനയ്ക്കെത്തിയ പോലീസ് നായ, മോഷ്ടാവ് ബൈക്കില് പോയ വഴിയേ കുറെ ദൂരം ഓടിയിരുന്നു. ഈ വഴിയില്നിന്ന് അധികം ദൂരെയല്ലാതെ സ്ഥാപിച്ചിരുന്ന സി.സി.ടി.വി.യില്നിന്നാണ് മോഷ്ടാവ് കടന്നുപോയ ബൈക്കിന്റെ നമ്ബര് ലഭിച്ചത്. തുടര്ന്നു നടത്തിയ അന്വേഷണത്തില് ഇയാള് തന്നെയാണ് പ്രതിയെന്ന് വ്യക്തമായി. തുറവൂരില് ഇയാള് വാടകയ്ക്കു താമസിക്കുന്ന വീട്ടിലെത്തി പിടികൂടുകയായിരുന്നു.